作者:張說
標題:贈崔公
內容:我聞西漢日，四老南山幽。長歌紫芝秀，高臥白雲浮。朝野光塵絕，榛蕪年貌秋。一朝驅駟馬，連轡入龍樓。昔遁高皇去，今從太子游。行藏惟聖節，福禍在人謀。卒能匡惠帝，豈不賴留侯。事隨年代遠，名與圖籍留。平生欽淳德，慷慨景前修。蚌蛤伺陰兔，蛟龍望鬥牛。無嗟異飛伏，同氣幸相求。